དུས་རབས་༢༠པའི་ནང་དཀའ་ངལ་དང་རྙོག་དྲ་རྣམས་འཚེ་བ་དང་དྲག་པོའི་སྟོབས་ཤུགས་ཐོག་ནས་སེལ་ཐབས་བྱས་རྐྱེན་དུས་རབས་དེ་འཚེ་བའི་དུས་རབས་ཤིག་ཆགས་པ་རེད།དེང་སྐབས་འཛམ་གླིང་གི་གནས་སྟངས་འདི་ཕན་ཚུན་གཅིག་ལ་གཅིག་བརྟེན་བྱས་ནས་འཚོ་སྡོད་བྱེད་དགོས་པའི་དངོས་ཡོད་གནས་སྟངས་ཤིག་ཆགས་ཟིན་སྟབས།དཀའ་ངལ་འཕྲད་སྐབས་ལམ་སང་དྲག་པོའི་སྟོབས་ཤུགས་དང་འཚེ་བའི་ཐོག་ནས་དཀའ་ངལ་དང་རྙོག་དྲ་སེལ་ཐབས་བྱས་ཚེ་དངོས་ཡོད་གནས་སྟངས་དང་རྩ་བ་ནས་མ་འཚམ་པ་ཞིག་རེད།དེར་བརྟེན་འཚེ་བ་དང་དྲག་པོའི་ཐབས་ལམ་ཟེར་བ་ད་ཆ་དུས་ཚོད་ཡོལ་ཟིན་ཏེ།འགྲོ་བ་མིའི་རིགས་ཡོངས་རྫོགས་མི་གཅིག་གྱུར་གྱི་འདུ་ཤེས་བཟུང་ནས་འཇིག་རྟེན་ཀུན་ཁྱབ་ཀྱི་འགན་ཁུར་འདུ་ཤེས་ཤུགས་ཆེ་རུ་གཏོང་དགོས།གལ་ཏེ་ང་ཚོས་དུས་རབས་༢༡འདི་འཚེ་མེད་ཞི་བའི་དུས་རབས་ཤིག་བཟོ་དགོས་ན་གོ་མཚོན་ཉོ་ཚོང་ཇེ་ཉུང་དུ་གཏོང་ཐབས་དགོས་པ་མ་ཟད།རིམ་བཞིན་རྡུལ་ཕྲན་མཚོན་ཆ་དེ་དག་འཛམ་གླིང་ནང་རྩ་མེད་གཏོང་དགོས།འཕྲལ་སེལ་མེ་མདའི་སྟོབས་ཤུགས་ཆེ་བ་ལྟ་བུར་མངོན་ཡང་ཕུགས་ལ་བདེན་པའི་སྟོབས་ཤུགས་རྣམ་པར་རྒྱལ་ངེས་ཡིན་པ་ནི་རྒྱལ་ཁབ་ཆུང་ཆུང་འདིས་དཔེ་མཚོན་བྱེད་ཐུབ།ཅེས་བཀའ་སློབ་སྩལ་རྗེས།འཛམ་གླིང་གིས་ཆོས་ལུགས་མཐུན་སྒྲིལ་ཡོང་ཐབས་ཆེད་ལོ་ངོ་༣༠༠༠ལྷག་རིང་ཆོས་ལུགས་འདྲ་མིན་ཕན་ཚུན་འཆམ་མཐུན་ངང་འཚོ་གནས་བྱས་དང་བྱེད་མུས་ཡིན་པའི་རྒྱ་གར་མིག་དཔེར་བཟུང་ནས་འབད་བརྩོན་གནང་དགོས་སྐོར་དང་།མགོན་པོ་གང་ཉིད་མཆོག་བོད་མི་ཞིག་ཡིན་པའི་ངོས་ནས་ཆབ་སྲིད་ཀྱི་༸སྐུ་དབང་ཡོངས་རྫོགས་ད་ཆ་རྩིས་སྤྲོད་ཟིན་ཡང་བོད་ཀྱི་ཆོས་དང་རིག་གཞུང་།སྐད་ཡིགཁོར་ཡུག་དང་བཅས་པར་མི་ཉམས་རྒྱུན་འཛིན་དང་ཉམས་པ་སོར་ཆུད་ཡོང་ཐབས་མཛད་བཞིན་ཡོད་ཀྱང་།རྒྱ་ནག་གཞུང་གི་འགོ་ཁྲིད་མཁྲེགས་བཟུང་ཅན་དང་བསམ་བློ་གུ་དོག་པོ་ཡོད་པ་རྣམས་ཀྱིས་བོད་ཀྱི་སྐད་ཡིག་བཀོལ་སྤྱོད་བྱ་རྒྱུར་དམ་དྲག་བྱེད་བཞིན་པའི་བྱེད་སྟངས་དེ་དག་ཅོལ་ཆུང་གི་བྱེད་སྟངས་ཤིག་ཡིན་སྐོར།དེ་བཞིན་བོད་ཀྱི་དཀའ་ངལ་ལ་མཚོན་ན་རྒྱ་ནག་གཞུང་གིས་ཇི་ཙམ་བོད་མིའི་ཐོག་དྲག་གནོན་བྱས་པ་དེ་ཚོད་ཀྱིས་བོད་མི་ཚོས་ངོ་རྒོལ་བྱ་རྒྱུ་ཡིན་པ་ཆོས་ཉིད་ཅིག་ཡིན་པ་དང་།བོད་མི་ཚོས་དབུ་མའི་ལམ་གྱི་སྲིད་བྱུས་འོག་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་གི་གནས་བབ་ཐོབ་ཐབས་བྱེད་བཞིན་པ་མ་གཏོགས་རང་བཙན་རྩོད་ཀྱི་མེད་སྐོར་སོགས་ཀྱི་བཀའ་སློབ་སྩལ་གནང་མཛད་ཡོད་འདུགཕྱི་ཚེས་༡༤ཉིན་གྱི་སྔ་དྲོར་ཡུལ་དེའི་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་མི་རྣམ་པ་དང་བོད་དོན་རྒྱབ་སྐྱོར་བ་རྣམས་ལ་མཇལ་ཁ་དང་བཀའ་སློབ་སྩལ་དོན།བོད་ནང་ལ་མཚོན་ན་འགྲོ་བ་མིའི་ཐོབ་ཐང་མུ་མཐུད་རྩིས་མེད་རྡོག་རོལ་གཏོང་བཞིན་ཡོད།དེར་བརྟེན་ང་ཚོ་ཕྱོགས་གཅིག་ནས་དུས་ཚོད་ཧ་ཅང་གཉན་འཕྲང་ཅན་ཞིག་གི་སྒང་ལ་ཡོད།ངོས་ལ་གཙོ་བོ་བོད་ཀྱི་ཐུན་མིན་རིག་གཞུང་དེ་དག་བདག་པོ་རྒྱག་རྒྱུའི་ཐད་སེམས་འཚབ་སྐྱེ་བཞིན་འདུགབོད་ཀྱི་རིག་གཞུང་བརྗོད་སྐབས་གཙོ་བོ་རྒྱ་གར་འཕགས་ཡུལ་གནའ་རབས་སེམས་ཁམས་རིག་པའི་ལྟ་གྲུབ་དང་འབྲེལ་བའི་ལེགས་བཤད་དེ་དག་ཆགས་ཡོད།ལྟ་གྲུབ་དེའི་ཐོག་ནས་ང་ཚོས་སེམས་རྒྱུད་འདུལ་ཐུབ་པ་དང་།ཉོན་མོངས་པའི་བློར་གཉེན་པོ་བསྟེན་ནས་སེམས་ནང་ཞི་བདེ་བསྐྲུན་ཐུབ་རྒྱུ་རེད།འདི་ནི་དེང་སང་འཛམ་གླིང་གནས་སྟངས་དང་འབྲེལ་བ་ཧ་ཅང་ཆེན་པོ་འདུགཅེས་གསུངས།